ยูโรกรุ๊ปตกลงให้เงินกู้ระยะ 3 ปีจากกองทุน ESM แก่กรีซ
ยูโรกรุ๊ป ได้ตกลงที่จะให้จัดสรรเงินกู้ระยะ 3 ปีจากกองทุนกลไกรักษาเสถียรภาพยุโรป (ESM) ให้แก่กรีซ หลังจากที่รัฐสภากรีซอนุมัติมาตรการรัดเข็มขัดตามข้อเรียกร้องของบรรดาเจ้าหนี้เมื่อวันก่อนหน้า
17 ก.ค. 2558

ผู้สื่อข่าวรายงานว่า กลุ่มรัฐมนตรีคลังยูโรโซน หรือยูโรกรุ๊ป ได้ตกลงกันเมื่อวานนี้ (16 ก.ค.) ที่จะให้จัดสรรเงินกู้ระยะ 3 ปีจากกองทุนกลไกรักษาเสถียรภาพยุโรป (ESM) ให้แก่กรีซ หลังจากที่รัฐสภากรีซอนุมัติมาตรการรัดเข็มขัดตามข้อเรียกร้องของบรรดาเจ้าหนี้เมื่อวันก่อนหน้า
“เราได้ตัดสินใจที่จะให้เงินช่วยเหลือระยะ 3 ปีจาก ESM แก่กรีซ ซึ่งขึ้นอยู่กับการเสร็จสิ้นกระบวนของประเทศที่เกี่ยวข้อง” ยูโรกรุ๊ประบุในแถลงการณ์ฉบับหนึ่งหลังการประชุมทางไกล
โดยแถลงการณ์คาดว่า สถาบันต่างๆของสหภาพยุโรป (EU) จะเจรจากับรัฐบาลกรีซโดยเร็วเกี่ยวกับบันทึกความเข้าใจ ซึ่งจะระบุรายละเอียดเงื่อนไขด้านนโยบายว่าด้วยวงเงินช่วยเหลือทางการเงิน
สำหรับการเจรจาจะมีขึ้นหลังจากที่เสร็จสิ้นกระบวนการของประเทศที่เกี่ยวข้อง และคาดว่าบอร์ดผู้ว่าการ ESM จะมีการตัดสินใจอย่างเป็นทางการภายในสิ้นสัปดาห์นี้
ขณะที่ในวันเดียวกัน ธนาคารกลางยุโรป (ECB) ก็ได้ตัดสินใจที่จะเพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ ซึ่งจะช่วยให้กรีซสามารถยกเลิกมาตรการควบคุมเงินทุนที่เริ่มใช้มาตั้งแต่วันที่ 29 มิ.ย.58